Midnights

Midnights (בעברית: חֲצוֹת) הוא אלבום האולפן העשירי של הזמרת-יוצרת האמריקאית טיילור סוויפט. הוא יצא לאור ב-21 באוקטובר 2022 דרך חברת התקליטים ריפבליק רקורדס. עליו הכריזה לראשונה בטקס פרסי הווידאו קליפים של MTV לשנת 2022, והוא אלבום האולפן הראשון של הזמרת מאז יצירות האינדי פולק שלה משנת 2020, Folklore ו-Evermore.  הוא אלבום קונספט העוסק בהרהורים ליליים, ששיריו נכתבו והופקו על ידי סוויפט והמפיק המוזיקלי ג'ק אנטונוף.

Midnights מכיל קשת נושאים רחבה של מחשבות שונות המציפות אדם כשהוא לבדו, לרבות חרדה, חוסר ביטחון, ביקורת ומודעות עצמית ונדודי שינה. מבחינה מוזיקלית, הוא משלב בתוכו סגנונות מוזיקליים רבים וטכניות הקלטה שונות, דוגמת צ'יל-אאוט, אלקטרופופ, דרים פופ ולו-פיי. אלו נוצרים מתוך גישה אלטרנטיבית לז'אנר הסינת'-פופ המושפעת מסינתיסייזרים אנלוגיים, מכונת תופים, גרוב עדין ומקצבי היפ הופ וR&B עכשווי. סוויפט חשפה את שמות רצועות האלבום בסדרת סרטוני טיקטוק בשם Midnights Mayhem with Me, שפורסמה החל מ-21 בספטמבר ועד ל-7 באוקטובר 2022. שבע רצועות בונוס יצאו בהפתעה שלוש שעות לאחר המהדורה הסטנדרטית.

האלבום זכה להצלחה אדירה בכל שירותי הזרמת המוזיקה השונים, ושבר עשרות שיאים בתעשיית המוזיקה. Midnights הפך לאלבום בעל מספר ההשמעות הגבוה ביותר בספוטיפיי שנצבר ביום הראשון לצאתו (185 מיליון), ובמקביל ניצב בפסגת מצעדי האלבומים בעשרים ושמונה מדינות שונות. בארצות הברית נכנס לראשונה אל הבילבורד 200 במקום הראשון – הפעם ה-11 שסוויפט עושה זאת – עם נתוני מכירות של למעלה מ-1.57 מיליון עותקים. זהו הנתון הגבוה ביותר למכירות תקליטים ב. כמו כן, עם סיום 2022 הוכתר Midnights כאלבום הנמכר ביותר לאותה שנה. הסינגל המוביל מתוכו, "Anti-Hero", דורג במקום הראשון בבילבורד הוט 100 למשך שמונה שבועות לא רצופים. שני הסינגלים הנוספים, "Lavender Haze" ו-"Karma" בהשתתפות אייס ספייס, הגיעו למקום השני במצעד. רצועות נוספות מתוכו, כמו "Snow on the Beach", "Maroon", "Midnight Rain", "You're on Your Own, Kid" ו-"Bejeweled" נכנסו לעשרת השירים הפותחים במצעדים רבים בעולם.

Midnights דורג בין האלבומים הטובים של 2022, וזכה לשבחים על הפקתו, עלילתו והקלטתו. עיתונאים רבים חשו את השפעתה התרבותית של סוויפט בעולם כש-Midnights הגיח כמעט בכל תחנת רדיו ידועת-שם. כדי לקדם את יציאתו ואת תהליך הקלטת ששת אלבומי האולפן הראשונים מחדש יצאה בשנת 2023 לסיבוב הופעות בשם "The Eras Tour".

רקע 

לאחר שהתעוררה מחלוקת על זכויות המאסטרינג של סוויפט על ששת אלבומיה הראשונים החליטה להקליטם ולהוציאם מחדש. שתי ההקלטות הראשונות, Fearless (Taylor's Version) ו-Red (Taylor's Version) פורסמו ב-2021, כשהאחרונה כללה את גרסתו המקורית בת עשר הדקות של "All Too Well". לה הופק סרט קצר בשם All Too Well: The Short Film, שנכתב ובוים על ידי סוויפט.

על הוצאתו קיבלה הזמרת חמש מועמדויות בקטגוריות שונות בטקס פרסי הווידאו קליפים של MTV לשנת 2022 ואף זכתה בשלוש מהן. כשקיבלה את פרס "קליפ השנה" הכריזה סוויפט על תאריך הוצאתו של אלבום אולפן "חדש לגמרי", שננעץ ב-21 באוקטובר 2022. זמן קצר לאחר מכן עודכן אתר האינטרנט הרשמי שלה בשעון שסופר לאחור עד חצות ובמשפט "Meet me at midnight" ("פגוש אותי בחצות").במקביל שונה בכמה משיריה הרקע שלהם בספוטיפיי לסרטון קצר של שעון. בחצות פרסמה ברחבי הרשתות החברתיות את שם האלבום, Midnights, וסיפקה תיאור קצר אודותיו: "אוסף סיפורים של 13 לילות ללא שינה לאורך כל חייה". בעקבות ההד התקשורתי קרס אתר הזמרת.

כתיבה והפקה 

לטענתה של סוויפט, היו חמישה נושאים מרכזיים עליהם הלבישה את עלילת האלבום Midnights: שנאה עצמית, נקמה, תהיות על אירועי עבר שכבר לא ניתן לשנות, התאהבות והתפרקות. לטובת הפרויקט גייסה את ג'ק אנטונוף, אחד משותפיה הוותיקים בתעשיית המוזיקה. יחד כתבו 11 מתוך 13 שירי האלבום. מבין השניים הנותרים כתבה סוויפט לבדה את "Vigilante Shit" ולצד בן-זוגה באות העת, ג'ו אלווין, את "Sweet Nothing". כמה מרצועות הבונוס הופקו על ידי ארון דסנר, שגם עבד על שני אלבומיה הקודמים של הזמרת, Folklore ו-Evermore.

חיי האהבה של סוויפט היוו השראה לכתיבתם של "Lavender Haze" ו-"Snow on the Beach", כשהראשון בהם עושה שימוש בביטוי השאוב מסדרת הדרמה היסטורית מד מן. היא כתבה אותו לאחר שנאלצה יחד עם בן-זוגה אלווין להגן על מערכת היחסים שלהם מפני שמועות אינטרנטיות וכתבות רכילות שונות. "Snow on the Beach", דואט עם לנה דל ריי, עוסק במצב ה"חלומי" בו שני אנשים מתאהבים זה בזה בו-זמנית. סוויפט השוותה את הנדירות של התופעה הזו לשלג שיורד בחוף הים. ב-"Anti-Hero" חשפה את חוסר הביטחון שלה ועל מאבקה נגד הפרסום הרב שלה ועל חוסר היכולת שלה לחיות כמו אדם רגיל ופרטי.

אנטונוף יצר הפקה ייחודית ל-Midnights באמצעות סינתיסייזרים מסוגים שלעולם לא התנסה בהם, דוגמת אוברהיים OB-8, ימאהה DX7 וסולינה. בחלק מהרצועות עיבד את קולה של סוויפט באמצעות מאפייני סאונד רבים, כמו איזטופ ווקאלסינת', קלמט אקולייט וואטקינס קופיקאט.

ניתוח מוזיקלי 

המהדורה הסטנדרטית של Midnights כללה שלוש עשרה רצועות. בגרסת הדלוקס נוספו שני רמיקסים ל-"You're on Your Own, Kid" ול-"Sweet Nothing" ושיר נוסף בשם "Hits Different". Midnights – 3am Edition, שהייתה זמינה רק בשירותי הזרמת המוזיקה השונים, הורכבה מעוד שבע רצועות חדשות.

סוגה מוזיקלית 
Midnights  משלב סגנונות מוזיקליים רבים, לרבות דרים פופ, סינת'-פופ, לו-פיי, אלקטרופופ וצ'יל-אאוט, ובעל אלמנטים דומיננטיים מז'אנרי ה-R&B עכשווי, האלקטרוניקה והאמביינט. מתוך רצון עמוק לסיים את תקופת האינדי והפולק משני אלבומיה הקודמים, חשקה סוויפט להפיק יצירה מוזיקלית ניסיונית, שמרחיבה את גישתה לצלילי הפופ השונים. על פי מבקרי מוזיקה רבים, המוטו שעמד לנגד עיניה היה "מינימליסטיות מקסימילית", כלומר מנגינות עדינות לצד מקצבים מהירים, הרמוניות קוליות ושימוש במכונת תופים. לעיתים עבר קולה של סוויפט מניפולציות אלקטרוניות שיצרו אפקטים ווקאליים אנדרוגיניים. דרך השירה שלה הושפעה מהיפ הופ ומראפ.

נושא 

Midnights הוא אלבום קונספט על מחשבות מדירות שינה. השעה חצות הפכה למוטיב מרכזי בו, לאחר שנעשה בו שימוש גם בשיריה הקודמים של סוויפט. The A.V. Club טען כי Midnights הוא אלבום פורח ומשגשג בזכות המוטיבים הייחודיים שלו. לאחר שב-Folklore וב-Evermore יצרה דמויות בדיוניות לכתיבת רצועתיהם חזרה הזמרת הפעם לעסוק ביצירות אוטוביוגרפיות. ב-The New Yorker תיארו אותם כקולאז' של רגשות שונים ורבים. נושאיו העיקריים הם ביטחון וביקורות עצמיים, חוסר ביטחון, חרדה, תדמית ציבורית, נדודי שינה ופמיניזם.

כמה מבקרים רואים בשירי האלבום כדוגמאות לכתיבה הכנה ביותר של סוויפט. כמה אחרים טוענים כי מדובר בעבודה המגובשת ביותר לאורך הקריירה שלה. על פי מגזין הבילבורד הוא מכיל "קטעים מכל תקופותיה של הזמרת", וכמו כן הוא משלב גישתו של Reputation, הצלחתו של 1989 ורגישתו של Lover.

שירים 
הרצועה הפותחת של האלבום, "Lavender Haze", היא שיר פופ קצבית בעל מוטיבים מז'אנר הדיסקו, המונעת מפזמונים בפלסט, סינתיסייזרים מודולריים וקולות רקע משל זואי קרביץ. הוא נוטה מעט לסוגת ה-R&B, ומספר על מערכת היחסים של הזמרת עם בן-זוגה. "Maroon" שאוב מתוך ז'אנר הדרים פופ, ועוסק ברומנים שהוחמצו ובזיכרונות ספציפיים מהעבר. שמו של השיר, המתאר גוון של צבע אדום מסוג ערמון, לקוח מאלבום האולפן הרביעי של סוויפט, Red (2012). "Anti-Hero" הוא שיר פופ רוק על הבעת הביקורת העצמית שלה בנוגע לענייני חוסר הביטחון, החרדה והדיכאון המציפים את חייה. ב-24 באוקטובר נשלח על ידי ריפבליק רקורדס לרדיו מוזיקה עכשווית למבוגרים ולמחרת גם לרדיו להיטים עכשוויים כסינגל המוביל של Midnights. "Snow on the Beach" הוא בלדת דרים פופ מעורפלת, הכוללות קולות ליווי מפי לנה דל ריי. זו מעין מחווה מוזיקלית לשירה של ג'נט ג'קסון, "All for You".

הרצועה החמישית, "You're on Your Own, Kid", היא שיר רוק אלטרנטיבי, שמתחיל בקטע אינסטרומנטלי המתגבר בהתאם לשיטת הקרשנדו. הוא דן בפרסום הרב לה זכתה כשהייתה ילדה, ובמאבקיה, הן הציבוריים והן הפרטיים, לאורך הקריירה המוזיקלית שלה. ב-"Midnight Rain" מהרהרת סוויפט באהוב ישן שהשאירה בעיר הולדתה, וכיצד בחרה בקידום הקריירה המוזיקלית שלה ובחיי זוהר ותהילה על פני אהבה. "" מציג שאלות רטוריות על זיכרונות נוסטלגיים מעברה של הזמרת. פתיחתו היא סימפול של הסינגל השישי שלה מאלבום האולפן 1989 – "Out of the Woods". הרצועה השמינית, "Vigilante Shit", היא הקצרה ביותר במהדורה הסטנדרטית של Midnights. כמו כן, זהו השיר היחידי באלבום שנכתב על ידי סוויפט לבדה. "Bejeweled" מאדיר ומעצים ביטחון עצמי, והוא הסינגל השיווקי השני מתוך Midnights.

הרצועה העשירית, "Labyrinth", מושפעת בעיקר מז'אנר הסינת'-פופ ומורכב משירה בפלסט. "Karma" הוא הסינגל השלישי מתוך האלבום. זוהי רצועת דיס לסקוטר בראון ולקניה וסט בעל גוונים קומיים ופרודיים. עלילתו סובבת סביב הקארמה הטובה שקיבלה סוויפט במהלך חייה, ועזרה לה להגיע להישגיה כמוזיקאית, על-אף הניסיונות הכושלים של אויביה לחבל לה בקריירה שלה. "Sweet Nothing" מציין מחוות רומנטיות חסרות משמעות שנועדו רק לצורך פיתוי וגירוי מיני. עלילתו מספרת על בחיר לבה של הדוברת ועל כך שהיא איננה מצפה ממנו לכלום. היא מתארת אותו כאתנחתא מרגיעה בתוך העולם הסוער שלה. המהדורה הרגילה של Midnights נסגרת עם "Mastermind" – נקודת מבטה של סוויפט על הפרסום הרב שלה.

רצועת הבונוס הראשונה, "The Great War", נכתב בהשראת מלחמת העולם הראשונה. יש בו בסיס רומנטי, שמעורפל באווירת מלחמה צבאית. במקרה הזה, סוויפט דווקא לוקחת אחריות על היותה הצד הרע, שגרם להיפרדות ממערכת היחסים. על "Bigger Than the Whole Sky" נטען על ידי מבקרי המוזיקה כי מדובר שחזור לשיר "Ronan", שהוקדש רונן תומפסון שנפטר מסרטן בגיל 4. "Paris" הוא רצועת פופ אופטימית, שמזכירה את הסגנון המוזיקלי של 1989. "Glitch" הוא שיר אלקטרוני, והוא מספר על סטוץ שהפך למערכת יחסים רומנטית. ב-"Would've, Could've, Should've" מביעה חרטה על שהייתה בזוגיות עם גבר מבוגר (ג'ון מאייר) כשהייתה בת 19 בדומה לכתוב ב-"Dear John". רצועת הבונוס האחרונה, "Dear Reader", היא אודה מלאת בעצות לטיפול ופיתוח ביטחון עצמי, שמתעדת את המאבקים של סוויפט בעצמה ובאישיות שלה. "Hits Different", שנכלל במהדורת הטארגט של Midnights, הוא פרידה מאהוב, המושרת בסגנון קאנטרי פופ. מהדורת ה-Late Night של האלבום מסתיימת ב-"You're Losing Me", המתאר דעיכה ופירוק של זוגיות ארוכת-טווח.

אמנות גרפית 
עם ההכרזה על האלבום העלו ערוצי עיתונות השערות שתלבושת המוסקינו של סוויפט למסיבה של פרסי הווידאו קליפים של VMA – אוברול מיני כחול כהה מעוטר בכוכבי כסף – תאפיין את האסתטיקה שלו. The Ringer תיארו כמה תמונות רשמיות מתוך Midnights "זוהרת, אך בצורה אישית וקרירה, בניגוד לזוהר הפופסטאר הגדול". בווג ציינו שסגנון האופנה של סוויפט מזכיר את המקובל בשנות ה-70 – מעין יציאה מהלבוש הכפרי והקוטג'קור שאימצה ל-Folklore ול-Evermore.

עטיפת האלבום 
גרפיקת העטיפה הסטנדרטית של Midnights היא מינימליסטית. היא נוצרה בהשראת עטיפות תקליטי ויניל מיושנות, אשר כללו את רשימת רצועות האלבום על כריכותיהן. בתצלום נראית סוויפט כשהיא מאופרת עם צלליות כחולות, תוחם עיניים שחור ושפתיה האדומות הייחודיות, ומתבוננת במצית נוצצת המוחזקת ליד פניה. הגופן בו נעשה שימוש הוא Neue Haas Grotesk. שם האלבום ורשימת הרצועה נמצאים במקביל לצד העטיפה בצבע כחול. כמו כן, הוצאו שלוש גרסאות בצבעים שונים, במהדורה מוגבלת שלו הפיזי, הכוללות עטיפות שונות מזו המקורית. ב-The Cut כתבו שהן מתארות את סוויפט ב"מצבים שונים של מתח זוהר בשעות הלילה המאוחרות". בדאלאס אובזרבר ציינו קווי דמיון לאסתטיקת האינדי סליז . בנוסף, הצד האחורי של המהדורה הסטנדרטית ושלוש מהדורות חלופיות מציגות כל אחת רבע נגזרת של מחוג; כאשר הם מורכבים יחד ומשולבים עם מנגנון שעון הנמכר בנפרד, הם יוצרים שעון קיר.

הוצאה לאור וקידום 
Midnights יצא ב-21 באוקטובר 2022 לאור. זוהי היצירה המוזיקלית החמישית של סוויפט שהתפרסמה בין 2020–2022. זה בניגוד לעשור הקודם שם הוציאה ארבעה אלבומים בלבד. על זה הצהירה כי לאחרונה עלה בידה ליצור מוזיקה בחופשיות ללא התערבויות וגחמות של חברת התקליטים שלה. בנוסף, היא המשיכה את מסורתה לפרסם שירים ואלבומים בחצות גם ב-Midnights.

ב-Midnights Manifest, לוח זמנים לשבוע הוצאת האלבום, רמזה סוויפט על "הפתעה" שתיחשף שלוש שעות לאחר חצות – מהדורה נוספת ל-Midnights בשם Midnights (3am Edition) עם שבע רצועות בונוס. לאחר מכן הוצא על גבי פורמטים רבים: חמש מהדורות שונות של תקליטים, חמישה תקליטורים שונים וקלטת שמע. ב-21 במאי 2023 הפכה מהדורת ה-Love Potion LP זמינה לרכישה בארצות הברית בלבד למשך יומיים. שתי גרסאות נוספות, Til Dawn Edition ו-Late Night Edition, פורסמו ב-26 במאי, וכללו כמה רצועות בונוס חדשות ורמיקס לשיר "Karma" עם אייס ספייס.

שיווק 

החל מ-21 בספטמבר עד ל-7 באוקטובר 2022 פרסמה סוויפט סדרת סרטוני טיקטוק בשם Midnights Mayhem with Me, המונה שלושה-עשר פרקים. בכל אחד מהם גלגלה רולטת לוטו המכילה כדורים הממוספרים מאחת עד שלוש עשרה. בכל פעם כשכדור יצא, היא הכריזה את שם השיר בהתאם למיקומו ברשימת הרצועות של Midnights. כמו כן, רקע הסרטון, הכולל וילון כתום וצלילי מוזיקת מעליות, נשארו אחידים למשך כל הסדרה. בפרק הראשון פרסמה את שם הרצועה האחרונה, "Mastermind", ובזה ה-13 חשפה את "Snow on the Beach" ואת השתתפותה של לנה דל ריי בו.

כמה משפטים מתוך רצועות נבחרות של האלבום הוצגו על שלטי חוצות במימון ספוטיפיי ברחבי העולם. על פי הנתונים, הערים שנבחרו היו אלו ששמעו את סוויפט יותר מכל אמן אחר בשירות סטרימינג זה. היא גם פרסמה סרטון בשם Midnights Manifest – לוח זמנים לשבוע הראשון בו יצא האלבום. בניגוד לאמנים אחרים, בחרה הזמרת שלא להתראיין לעיתונות ולכלי התקשורת. היא הופיעה ב-24 באוקטובר בתוכנית הלילה של ג'ימי פאלון וב-28 באוקטובר במופע של גרהם נורטון בלבד.

הפקות ויזואליות נלוות 
ארבעת הווידאו קליפים, שפורסמו עבור "Anti-Hero", "Bejeweled", "Lavender Haze" והרמיקס של "Karma", בוימו והוסרטו על ידי סוויפט. הם יצאו בזה אחר זה החל מאוקטובר 2022 ועד למאי 2023. ב-20 באוקטובר הוקרן הטריילר הרשמי של הסרטונים בבכורה במהלך שידורו של Thursday Night Football בפריים וידאו. הוא כלל בתוכו כמה סצנות מתוך הקליפים השונים בהשתתפות סוויפט, ג'ק אנטונוף, לורה דרן, האחיות חיים, מייק בירביגליה, ליית' אשלי, דיטה פון טיז, מרי אליזבת אליס, ג'ון ארלי ופט מקגראת'. הצלמת, רינה יאנג, עבדה עם הזמרת בצילום הסרט הקצר All Too Well: The Short Film. ביום הוצאת האלבום צורף ליוטיוב הקליפ ל-"Anti-Hero", שתואר על ידה כאמצעי להמחשה של מחשבותיה וסיוטיה. הסרטון השני, "Bejeweled", פורסם כמה ימים לאחר מכן, כשעלילתו מבוססת על הדמות סינדרלה. ב-27 בינואר 2023 עלה לאוויר הווידאו של "Lavender Haze", הכולל אמצעי ויזואליה פסיכידליים וסוריאליסטיים. בקליפ האחרון של "Karma" מוצגות סוויפט ואייס ספייס כדמויות קוסמיות ושמימיות.

תגובת התקשורת 
טרם יציאת האלבום פיתחו מגזינים וכלי תקשורת רבים, דוגמת Pitchfork, Time והאקדמיה של פרסי גראמי, ציפיות רבות על הרצועות החדשות מתוכו. USA Today תיאר אותו כהוצאה המיוחדת ביותר בקריירה של סוויפט. Time ציין לטובה את ההבדל בין מספר הרצועות של Red (Taylor's Version) (30) לבין זה של Midnights (13), וכינה אותו כ"הרכב תמציתי". The New York Times שיבח את הזמרת על יכולתה הבלתי נלאית ליצור מוזיקה חדש, שכן Midnights הוא אלבומה החמישי שיוצא בשלוש השנים האחרונות. באותו נושא כתב Los Angeles Times כי היא עושה בדיוק מה שעשו גדולי תעשיית המוזיקה לפניה, דוגמת דייוויד בואי, סטיבי וונדר, ארית'ה פרנקלין, בוב מארלי ודולי פרטון.

סוויפט בחרה שלא להוציא סינגל מוביל לאלבום, ובעצם הובילה לספקולציות אינטרנטיות רבות בנוגע לסוגות המוזיקליות בהן התמקדה הפעם. היו כאלה שסברו כי ייתכן ו-Midnights ימשיך את הקו האקוסטי והשקט של שני אלבומיה הקודמים, ואחרים טענו כי היא תשוב לסצנת הפופ שאפיינה את Lover (2019) ו-1989 (2014). כמו כן, מצא חן בעיני כלי התקשורת המתח שיצרה הזמרת בדבר הוצאת האלבום החדש, שאף כונה כ"אירוע דרמטי". Slate תווה מספר קווי דמיון בין האסטרטגיות השיווקיות בהן נקטה סוויפט לבין אלו המסורתיות והמקובלות בתעשייה: מחד, "גישת ההפתעה" תוביל להצלחה בשירותי הסטרימינג השונים, אך מאידך תנחל כישלון במכירות העותקים הפיזיים.

סינגלים וסיבוב הופעות 

"Anti-Hero" הוא הסינגל המוביל של Midnights. ב-24 באוקטובר 2022 שלחה ריפבליק רקורדס אותו לרדיו מוזיקה עכשווית למבוגרים, ולמחרת גם לרדיו להיטים עכשוויים. הוא היה הסינגל הכי נמכר לשנת 2022 בהורדות דיגיטליות. "Bejeweled" ו-"" הפכו זמינים להורדה דיגיטלית לזמן מוגבל דרך אתר האינטרנט של סוויפט בלבד ב-25 באוקטובר כסינגלים שיווקיים. ב-29 בנובמבר 2022 נשלח "Lavender Haze" לרדיו להיטים עכשוויים כסינגל השני מתוך האלבום. ב-1 במאי 2023 הפך "Karma" לסינגל השלישי.

ב-1 בנובמבר 2022 הכריזה סוויפט על יציאתה לסיבוב הופעות חדש, השישי במספר שלה, בשם "The Eras Tour". היא תיארה אותו כ"מסע ארוך בין התקופות המוזיקליות השונות לאורך הקריירה שלה". הוא כלל מאה ארבעים ושש הופעות באצטדיונים רבים על פני חמש יבשות שונות. כמו כן, הוא רשם ביקוש גבוה מהמצופה לכרטיסים ברחבי העולם, שגרם להוספת הופעות חדשות לכל אזור. ב-15 בנובמבר נפתחה המכירה המוקדמת שלו באתר "Ticketmaster". הוא קרס מיידית עקב הלחץ, וכתוצאה מכך בוטלה המכירה לאותו יום. "The Eras Tour" שבר שיא כל הזמנים עבור מספר הכרטיסים הגבוה ביותר שנמכרו ביום הראשון למכירתו המוקדמת – למעלה משני מיליון. עם זאת, אתר "Ticketmaster" ספג ביקורות נוקבות מצד לקוחותיו, קבוצות צרכנים ופוליטיקאים אמריקאים רבים. בדצמבר 2022 הוגשו שתי תביעות משפטיות כנגד החברה על תיאום מחירים והונאה. מעבר לכך, לסיבוב ההופעות הייתה השפעה תרבותית רחבת היקפים.

ביקורות 

Midnights זכה לשבחים רבים מצד מבקרי המוזיקה, שרובם ציינו לטובה את הפקתו ואת שירתה המאופקת של סוויפט. חלקם אף הכתירו אותו כאלבומה הטוב ביותר עד כה. ב-Metacritic, שמעניק ציון מנורמל מתוך 100 ליצירות מוזיקליות, הוא קיבל ציון משוקלל של 85 על סמך עשרים ושמונה ביקורות שונות.

בריטני ספנוס ורוב שפילד מ-Rolling Stone ואלכס בילמס מ-Esquire כינו את האלבום כ"קלאסיקה שתישאר זכורה לדורות". ספנוס שיבחה על סגנון כתיבת השירים של סוויפט, שפילד ציין לטובה את הפקתו המוזיקלית ובילמס תיאר אותו כ"אלבום הפופ של השנה". מגזינים רבים, דוגמת Billboard, Variety ו-The Guardian, טענו כי הכיוון המוזיקלי בו בחרה סוויפט להתמקד שונה ומיוחד. את מקומה של הפקה גרנדיוזית ואדירת מכונות אלקטרוניות תפסה שירה מאופקת ולחנים רגועים שמותאמים לקבוצות גיל רבות. אלכס הופר מ-American Songwriter כתב כי Midnights יותר "גראנג'י" מ-1989, ובעל יכולות כתיבה שלא יורדות מאלו שהפגינה הזמרת ב-Folklore וב-Evermore. ב-Associated Press ראתה אליז ריאן אותו כתוצר של הבגרות וההתפתחות האמנותית של סוויפט, ואילו לוסי הרברון מ-Gigwise סברה כי זו המצאה חדשה וניסיונית מצידה.

המבקרים הבחינו שינוי בקו הכתיבה של סוויפט. האנה מיילריאה מ-NME סברה כי המילים ה"כנות" שלה הפכו את Midnights ליצירה בוגרת, שמתפרסת על קשת רחבה של רגשות, פחדים ורעיונות. מייקל ווד מ-Los Angeles Times הזדהה עם מרבית התחושות שהועלו לאורך רצועות האלבום, וסבר כי על-אף היותן כתובות בגוף ראשון, כמעט כל אחד יכול להבין את משמעותן הנסתרת. קיטי אמפייר מ-The Observer תיארה את סברה כי Midnights הוא תוצאה של התבוננות עצמית ארוכה ומרתקת.

כמו כן, היו כאלה שהסתייגו מהשבחים שהורעפו על האלבום, והתייחסו לגוון ההפקתי של אנטונוף. רבים סברו כי סוויפט לא העזה מספיק להתרחק מהנורמות המוזיקליות המאפיינות את העת העכשווית, זאת על-אף שכתבו על Midnights ביקורת חיובית. פלג אחר הוסיף כי המוזיקה הייתה יכולה להיות טובה יותר. ניל מקורמיק מ-The Daily Telegraph אהב את האינטימיות באלבום, אך בד בבד הרגיש כי לעיתים מדובר באסטרטגיה שיווקית.

רשימות סוף השנה 
האלבום נכלל במספר רשימות שפרסמו גופי תקשורת שונים לסיכום האלבומים הטובים ביותר לשנת 2022.

הצלחה מסחרית 

Midnights הוא האלבום המצליח ביותר של סוויפט מבחינה מסחרית. הוא שבר שורה של שיאי מכירות פיזיות, דיגיטליות, ויניל וסטרימינג. מגזין הבילבורד תיאר אותו כיצירה שוברת קופות. על פי נתוני חברת יוניברסל מיוזיק גרופ, Midnights נמכר בשבוע הראשון לצאתו בלמעלה משלושה מיליון יחידות שקולות לאלבום, ומעל לשישה מיליון לאחר חודשיים.

הוא שבר כמה שיאים היסטוריים בספוטיפיי: האלבום שהגיע ל-700 מיליון השמעות בזמן הקצר ביותר (שבוע). והמואזן ביותר ביום הראשון לצאתו בפלטפורמה (186 מיליון השמעות). כמו כן, הפכה סוויפט לאמנית הפופולרית ביותר ביום אחד בספוטיפיי, לאחר שצברה 228 מיליון האזנות. הפדרציה הבין-לאומית לתעשייה הפונוגרפית (IFPI) הכתירה את סוויפט כאמן הבין-לאומי של השנה בפעם השלישית בקריירה שלה.

אמריקה 
ביומו הראשון נמכר Midnights בלמעלה מ-800 אלף עותקים טהורים בארצות הברית בלבד – האלבום הנמכר ביותר של 2022 ושבוע המכירות הגדול ביותר לאלבום מאז Reputation (2017). הוא עבר את רף 1.2 מיליון העותקים בשלושת ימיו הראשונים, והפך לאלבומה החמישי של הזמרת שנמכר בלמעלה ממיליון עותקים בשבוע הראשון לצאתו.

Midnights ניצב בפסגות הבילבורד 200 במשך שישה שבועות עם 1,578,000 עותקים, מתוכם 1.14 מיליון מכירות טהורות שחולקו ל-575 אלף יחידות ויניל ו-395 תקליטורים. כמו כן, הוא דורג במקום הראשון של מצעד האלבומים המסחריים במשך שלושה-עשר שבועות רצופים, ושבר את שיאו הקודם של Titanic: Music from the Motion Picture. הוא עקף את Oops!... I Did It Again של בריטני ספירס והפך לאלבום בעל שבוע המכירות הגדול ביותר בארצות הברית אחרי 25 של אדל. בנוסף, סוויפט השוותה את שיאה של ברברה סטרייסנד על מספר האלבומים הגבוה ביותר שהגיעו למקום הראשון בבילבורד 200 (11).

כל 20 רצועותיו של Midnights – 3am Edition נכנסו ל-45 המקומות העליונים בבילבורד הוט 100. "Anti-Hero" ניצב בראש המצעד – שירה התשיעי של סוויפט שעושה זאת. לאחר יציאתו של Midnights הפכה סוויפט לאמן הראשון שאכלס בו-זמנית את כל עשרת המקומות הראשונים של המצעד בשיריו. בנוסף, הפכה לאמנית בעלת מספר השירים הגבוה ביותר שדורגו בעשרת המקומות הראשונים (40 בסך הכל. עקפה את שיאה הקודם של מדונה) ולאמן היחידי שאכלס בו-זמנית את כל עשרת המקומות הראשונים של הבילבורד הוט 100, שירי הסטרימינג והשירים הדיגיטליים במקביל.

Midnights שבר שיא עבור מספר ההשמעות הגבוה ביותר בספוטיפיי בשבוע הראשון לצאת אלבום בברזיל. יתרה מזו, הוא נכנס למצעד האלבומים הקנדי לאחר ששבר שיאי מכירות שבועיים במדינה, והפך לאלבומה ה-11 של סוויפט שמדורג במקום הראשון במדינה. כל 20 רצועותיו נכנסו ל-35 המקומות הפותחים של הקנדה הוט 100, כאשר עשרת השירים הפותחים מאוכלסים כולם בשיריו, כש-"Anti-Hero" בראש.

אסיה ואוקיאניה 

ב נמכר האלבום בלמעלה מ-200 אלף עותקים דיגיטליים ביומו הראשון לצאתו בפלטפורמה QQ מיוזיק – הנתונים הגבוהים ביותר לשנת 2022 עבור אמן בין-לאומי. בהתאמה לכך, הוא הפך לאלבום המערבי הנמכר ביותר במדינה. אל מצעדי הפזמונים באינדונזיה, בהונג קונג ובמלזיה נכנסו שלוש, ארבע ואחת עשרה רצועות מ-Midnights בהתאמה. כלל המהדורה הסטנדרטית (13 שירים) נכללה בוייטנאם הוט 100 ובסינגפור, ואף שברה את שיא ההשמעות עבור אלבום בשבוע הראשון לצאתו ב. מתוך 20 הסינגלים הבינלאומיים המובילים של IMI בהודו נרשמו שבע כניסות של שירי האלבום, כש-"Anti-Hero" מוביל במקום הרביעי.

איגוד תעשיית ההקלטות האוסטרלי (ARIA) הצהיר כי Midnights שבר את שיא המכירות, הן הפיזיים והדיגיטליים והן בסטרימינג, עבור אלבום בשבוע הראשון לצאתו במדינה. כל הרצועות של מהדורתו הסטנדרטית נכנסו למצעדי הפזמונים של ARIA, ואכלסו את כל 14 השירים הפותחים בו, למעט המקום השביעי ששויך ל-"Unholy" של סם סמית' וקים פטרס. היא רשמה את הפעם השלישית בה דורגה במקום הראשון במצעד האלבומים ובמצעד השירים האוסטרלי במקביל, הישג שנמשך חמישה שבועות רצופים. Midnights בילה ארבעה-עשר שבועות בראש טבלת הדירוג, והיה היצירה הנמכרת ביותר באוסטרליה לשנת 2022. גם במדינה השכנה ניו זילנד ניצב האלבום בפסגת המצעד.

אירופה 
Midnights היה לאלבום הנמכר ביותר של סוויפט בצרפת, גרמניה, איטליה, פולין והממלכה המאוחדת, שם נמכר בלמעלה מ-140 אלף עותקים בשלושת ימיו הראשונים לצאתו ושבר את שיאו של הארי סטיילס עם Harry's House. הוא דורג בראש מצעד האלבומים הבריטי, והפך לאלבום הנמכר ביותר של השנה בגבולות המדינה. כמו כן, היא הפכה לאישה הראשונה הניצבת בפסגות מצעד הסינגלים הבריטי ומצעד האלבומים במקביל מאז מיילי סיירוס ב-2013. לאורך 2022 נמכרו 80 אלף עותקי ויניל שלו בממלכה המאוחדת – הנתון הגבוה ביותר של המאה ה-21. זו הייתה הפעם הראשונה מאז 1987 שנמכרו יותר תקליטים מאשר תקליטורים במדינה.

Midnights היה אלבומה השמיני של סוויפט שדורג בראש מצעד האלבומים האירי שם שהה שמונה שבועות רצופים. שבוע המכירות הראשון שלו היה הגדול ביותר מאז ÷ של אד שירן. הוא הגיע למקום הראשון גם במצעד האלבומים של GfK אנטרטיינמנט בגרמניה ושבר את שיא המכירות עבור אמן בין-לאומי (20 מיליון עותקים). יתרה מזאת, Midnights הפך לאלבום האנגלי המושמע ביותר בשבוע הראשון לצאתו בספרד.

פרסים ומועמדויות 
סוויפט שברה למעלה מעשרים שיאי גינס עם יציאתו של Midnights. היא זכתה בכל שלוש המועמדויות שקיבלה בטקס ה-48 של פרס בחירת הקהל, כולל "זמרת השנה" וקטפה תשעה פרסים שונים בפרסי הווידאו קליפים של MTV לשנת 2023 – האמנית שקיבלה את מספר הפרסים הרב ביותר בערב אחד. כמו כן, היא הועמדה לשבע קטגוריות בפרסי המוזיקה של MTV אירופה 2023.

מורשת והשפעה 

הכרזתה הבלתי-צפויה של סוויפט בדבר הוצאת האלבום בטקס פרסי הווידאו קליפים של MTV הפכה למוקד התעניינות רב בכלי התקשורת בעולם. ברוס גילמר, מפיק האירוע, הצהיר כי נאומה העלה בצורה חדה את מדרוג הצופים. עטיפתו של Midnights חוקתה על ידי אנשים ואיגודים רבים, והפכה לטרנד אינטרנטי גדול. יישומון הבריאות של חברת אפל יצא שלוש תוכניות אימונים שונות, לרבות יוגה, הליכון ואימוני HIIT, שעוצבו סביב שירי האלבום. כשיצא לאור גרם לשרתיה של חברת ספוטיפיי לקרוב לכמה דקות.

מספר פרשני מוזיקה סברו כי הצלחתו של Midnights בתחום הסטרימינג הייתה חסרת תקדים, וכי נקבעו על ידי סוויפט מספר שיאים שיישארו בחזקתה למשך דורות. היא אף כונתה כ"כוכבת הפופ הטובה ביותר של המאה ה-21" בשל הדומיננטיות המסחרית שלה והוורסטיליות שהיא מפגינה כלפי קהלי היעד השונים אליהם שיריה מגיעים. מגזין הבילבורד ציין כי לצד הצלחתו בסטרימינג, נתוני מכירותיו הפיזיים (תקליטורים ותקליטים) נסקו גם כן – דבר שלטענתם לא אפיין את שאר האלבומים של 2022. Financial Times טען כי סוויפט תהיה העילוי האחרון בתעשיית המוזיקה בנימוק שהפעם האחרונה בה אלבום נמכר בלמעלה מ-1.5 מיליון עותקים בשבוע הראשון לצאתו הייתה בשנות ה-90, כשהתפרסמו להקות בנים רבות. Midnights הצליח למכור בשבוע בודד למעלה ממיליון עותקים, על-אף שעל פי מספר גופי תקשורת, דוגמת The New York Times, הדבר נחשב לבלתי-אפשרי.

Slate ציין כי הקריירה של סוויפט הייתה ארוכה מזו של הביטלס, והיא אף שברה כמה משיאיה של הלהקה, שנחשבו באותה התקופה כ"בלתי ניתנים לשחזור". גרג ג'ריקו מ-The Guardian שיבח את יכולתה של הזמרת להישאר רלוונטית ומצליחה גם לאחר 18 שנים מסינגל הבכורה שלה. יתרה מזאת כתב כי אף הפופולריות של הרולינג סטונס, בוב דילן, דייוויד בואי וברוס ספרינגסטין החלה לדעוך בשלב דומה. ברי נגן מ-Marie Claire סבר כי המילה "אייקון פופ" היא המדויקת ביותר לתאר את סוויפט ואת שיריה.

The Washington Post הכריז כי סוויפט שלטה על תעשיית המוזיקה ב-2022, ו-CNET טענו כי מדובר בשנה המצליחה ביותר בקריירה המוזיקלית שלה. חברת החדשות "בלומברג" דיווחו כי Midnights הניב לקופותיה של יוניברסל מיוזיק גרופ כ-230 מיליון דולר, המהווים שלושה אחוזים מסך ההכנסה השנתית שלה. בהתאמה לכך, הפכה סוויפט לאישה הרווחית ביותר בתחום הבידור ב-2022.

רשימת רצועות

קרדיטים 
מוזיקאים

טכני

מיקומי שיא

נתוני מכירות

היסטוריית יציאות לאור

עטיפות נוספות

קישורים חיצוניים

ביאורים

הערות שוליים 

אלבומי 2022
אלבומי טיילור סוויפט
אלבומי קונספט
אלבומים באנגלית
אלבומים שהופקו על ידי ארון דסנר
אלבומים שהופקו על ידי ג'ק אנטונוף
אלבומים שהופקו על ידי טיילור סוויפט
אלבומים שהגיעו למקום הראשון בניו זילנד
אלבומים שהגיעו למקום הראשון במצעד האלבומים האוסטרלי
אלבומים שהגיעו למקום הראשון במצעד האלבומים הבריטי
אלבומים שהגיעו למקום הראשון במצעד האלבומים הקנדי
אלבומים שהגיעו למקום הראשון במצעד הבילבורד 200
אלבומי זהב בצרפת
אלבומי פלטינה באוסטרליה
אלבומי פלטינה כפולה ומעלה בארצות הברית
אלבומי פלטינה כפולה ומעלה בממלכה המאוחדת
אלבומי פלטינה כפולה ומעלה בקנדה
אלבומי חברת ריפבליק רקורדס